Nafarroako Parlamentuko Mahaiak, 2023ko urtarrilaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Caparrosoko abeltegitzarrari emandako ingurumen-baimen integratua nabarmen aldatzeko eskaerari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2023ko urtarrilaren 30ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan, eta Landa Garapeneko eta Ingurumeneko Departamentuak idatziz erantzun diezazkion:

Valle De Odieta SCL eta Hibridación Termosolar SL merkataritza-enpresen titulartasunekoa den Caparrosoko abeltegitzarrari emandako Ingurumen Baimen Integratuan –Ingurumeneko zuzendari nagusiaren martxoaren 12ko 222E/2021 Ebazpenaren bidez onetsia– baimena eman zen “esnetarako 7.200 behi heldu (6.500 inguru ekoizten eta 700 bat lehortze-aldian eta erditze-aurretiko aldian), eta ernaldiko azken hilabeteetan dauden bigantxen eta 40 egunera arteko aratxeen 600 buru” edukitzeko. Hau da, 7.620 azienda larriko unitate (AzLU) inguru.

Ingurumen-baimen integratuan eta ingurumen-inpaktuaren ebaluazio arruntean aldaketa funtsezko bat egiteko prozeduraren –Valle de Odieta SCL / Hibridación Termosolar Navarra SLk sustatua– iragarkia 2023ko 11. Nafarroako Aldizkari Ofizialean, urtarrilaren 17koan, argitaratu zen. Aurkeztutako proiektuan adierazi zen hauxe litzatekeela instalazioan egonen zen abere-kopurua: “7.200 behi ugaltzaile, urte bat baino gutxiagoko 700 aratxe eta 600 bigantxa (7.900 AzLU)”. Ikus daitekeen bezala, kopuru hori nabarmen handiagoa da egun ustiategiak duen Ingurumen Baimen Integratuak baimendutakoarekin alderatuta.

Etorkizuneko egoerari dagokionez, proiektua onartuko balitz, honako abere-kopuru hau balioztatuko litzateke: “7.900 behi ugaltzaile, urte bat baino gutxiagoko 2.172 aratxe eta 1.300 bigantxa (9.678,80 AzLU)”. Proiektuak berak zenbatutakoarekin bat, horrek abeltzaintza-ustiategia % 22,52 hedatzea dakar. Hala eta guztiz ere, sustatzaileak egin nahi duen handitzea eta gaur egun Ingurumen Baimen Integratuak baimentzen duen abere-kopurua alderatuz gero, aurreko paragrafoan aipatu den bezala, handitze hori % 27,01ekoa litzateke.

Hori dela-eta, honako galdera hauek egiten ditut, idatziz erantzun dakizkidan:

1.- Ustiategiaren titularrak esaten duen bezala, gaur egun dagoen abere-kopurua “7.200 behi ugaltzaile, urte bat baino gutxiagoko 700 aratxe eta 600 bigantxa (7.900 AzLU)” bada, Departamentuak uste al du errespetatzen ari dela Ingurumeneko zuzendari nagusiaren martxoaren 12ko 222E/2021 Ebazpenean –zeinetan Ingurumen Baimen Integratua onetsi baitzen– ezarritako muga?

2.- Zer ekintza edo jarduketa egiteko asmoa du Departamentuak, abeltegitzarraren titularrak diren merkataritza-enpresek errespeta dezaten “esnetarako 7.200 behi heldu (6.500 inguru ekoizten eta 700 bat lehortze-aldian eta erditze-aurretiko aldian), eta ernaldiko azken hilabeteetan dauden bigantxen eta 40 egunera arteko aratxeen 600 buru” (7.620 AzLU) edukitzeko muga?

3.- Zehapen-espedienterik ireki behar al zaie merkataritza-enpresa horiei Ingurumeneko zuzendari nagusiaren martxoaren 12ko 222E/2021 Ebazpenean –zeinetan Ingurumen Baimen Integratua onetsi baitzen– ezarritako mugak gainditu izateagatik?

4.- Departamentuak uste al du AzLU-kopurua Caparrosoko abeltegitzarraren titularrek eskatzen duten modu horretan aldatu daitekeela, hau da, “7.900 behi ugaltzaile, urte bat baino gutxiagoko 2.172 aratxe eta 1.300 bigantxa (9.678,80 AzLU) edukitzera pasatu daitezkeela?”

5.- Eskatutako baldintza horietan, ez al du uste Departamentuak handitze hori bateraezina dela oinarrizko legeria arautzen duen abenduaren 27ko 1053/2022 Errege Dekretuak –zeinak behi-aziendak antolatzeko oinarrizko arauak ezartzen baititu– 16. artikuluko 4. eta 5. apartatuetan eta lehen xedapen iragankorrean xedatutakoarekin?

6.- Oinarrizko legeria hori ikusita, zer erabaki hartuko du Departamentuak? Ukatu eginen al da eskatutako Ingurumen Baimen Integratuaren aldaketa funtsezkoa?

Iruñean, 2023ko urtarrilaren 26an

Foru parlamentaria: Adolfo Araiz Flamarique